Neiäding is a tippische Stod im Inn-Salzach-Stil. De Art a Stod zum oleng is tippisch fia de Städt entlang vom Inn und vo da Soizach, oiso Innschprugg, Wassabuag am Inn, Soizburg, Mujdoarf, Burghausn, Braunau  oda Scheading. Des hoast, dass um an großn Plotz in da Stodmiddn Birgaheisa mit Blendfassadn baud san. De Blendfassadn san horizontal obschlossn und vadecka as Dach. As Troddoar is oft unta so genannte Laubngäng, de wo de Leid vorm Reng schützn.